钦定古今图书集成/理学汇编/文学典/第176卷 > 徐师曾文体明辩 > 《跋赵侯彦远行实》〈名善应子直之父也〉宋·朱子
## 钦定古今图书集成/理学汇编/文学典/第176卷 > 徐师曾文体明辩 > 《跋赵侯彦远行实》〈名善应子直之父也〉宋·朱子

《孟子》喜称柳下惠之为人，以为百世之下闻其风者，
鄙夫宽，薄夫敦，而世或疑之。今得崇道赵侯《行实》之
书而读之，足以信孟氏之不我欺矣。著作君所以观
法其亲而显扬之者，深密详尽，至于如此，岂亦侯之
身教有以发之也欤？抑以是为质，而致知以精之，则
天性人心固有不可泯之义理；以是为始，而力行以
“终之，则由家及国，又有不可穷之事业。”是则熹愚不
肖，于著作君盖犹不能无惓惓之望也。敢窃识编末，
而归其书赵氏云。淳熙己亥仲夏丁卯，新安朱熹。